**Kristi Forklarelsesdag.**

**Evangelietekst: Mark 9,2-13**

**Lesetekster: 2.Pet 1, 16-18 og 2 Mos 3, 1-6**

**Liturgisk farge: Grønn**

Kristi forklarelsesdag er et høydepunkt i skildringene av Jesu herlighet. Denne søndagen avslutter åpenbaringstiden. Neste søndag markeres overgangen fra åpenbaringstiden til fastetiden.

Åpenbaringstidens tema har gjennom ulike tekster belyst Kristi åpenbaring. I søndagens tekst forklares og åpenbares Jesu herlighet i hele sin fylde for Peter, Jakob og Johannes på et fjell. Noen mener det må ha vært på Tabor, men den gang var det visstnok en liten by på toppen av Tabor. Ikke var Tabor veldig høyt heller, slik teksten antyder det. Mest sannsynlig må det ha vært snakk om Hermon, fjellet som er «svært høyt», over 2700 meter. Nå er spørsmålet om hvilket fjell som Kristi forklarelse skjedde på av mindre betydning. Det viktige er at det skjedde på et fjell. For fjellet eller «berget» har både i Det gamle testamente og Det nye testamente symbolsk betydning som et sted hvor Gud åpenbarer seg. Bibelstedene som bekrefter det er mange. Noen av de viktigste begivenheter på «fjellet» er f.eks. stedet hvor Jesus valgte seg ut sine tolv disipler, stedet der Jesus bad, underviste og gjorde under, og der han han ga oss misjonsbefalingen. Nevnes kan også at det var på en fjell-høyde at Jesus ble korsfestet og det var fra Oljeberget himmelfarten fant sted.

Det er særlig ett av de mange versene i dagens evangelietekst som jeg ønsker å minne om i min preken denne søndagen: ”Dette er min Sønn, den elskede, i ham har jeg min glede. Hør ham!” Stemmen lød fra skyen, symbolet på Gudsnærværet, og ordene er gjengitt både hos Matteus og Markus. Stemmen fra skyen er i seg selv et spennende symbol som har engasjert mystikere opp igjennom kirkehistorien. Hvorfor skyen eller tåken? Der hvor man mister synet og retningssansen, men likevel kan være så nær det man søker. Guds nærvær som en sky beskriver godt hvordan den troende har det. Vi ser ikke, men aner. Vi vet ikke alltid retningen, men merker et nærvær. Kanskje forkynnelsen denne søndagen kunne bli en vekkende utfordring om å lytte til Guds sønn og finne sin glede i ham. Hør hva Guds Sønn, Jesus Kristus har å si til deg i din livssituasjon. Hør hva han har så si om veien til det gode landet. Lytt til hans formaninger i den gode boken. La hans ord være lys på din sti og lykt for din fot, så skal du nå frem. Det er mange høyrøstede røster i livssynpluralismens tid. Det er mange som roper: Hør på meg. Livssynsmarkedet er stort og mangesidig. «Hør på Jesus Kristus”, sier teksten til oss. Han er autoriteten i alt som har med mitt forhold til Gud å gjøre. Det er han som har åpenbart Gud, og som har vist oss hvem Gud er.

Jeg tror det er i en gammel revy av Aage Reiter at denne teksten forekommer:

*Vi velger så pent demokratisk en Gud som er som vi vil.*

*Da gjør det ikke så meget om han er den Gud som er til…..*

Dette lille diktet kan vel stå som en overskrift over mye av vår tids tenkning om Gud? Hvis Gud ikke er slik jeg ønsker, så vil jeg ikke ha noe med ham å gjøre, tenker og sier mange. Det ligger ikke bare komikk i forsnakkelsen til han som en gang sa: ”Hvis Gud lever og jeg vil, så skal jeg komme til søndag”. Gud er der bare i mitt liv, så lenge jeg finner det tjenlig og behagelig. Og jeg bestemmer selv hvordan Gud er og skal være! Hvor ganske annet det lyder i den gamle Petter Dass-salmen:

*Gud er Gud om alle land lå øde,*

*Gud er Gud om alle mann var døde.*

*Gud er, uansett hva jeg måtte mene.*

Markus avslører i dagens evangelietekst hvordan den impulsive og aktive Peter enda en gang tråkker i salaten med spørsmål om å få være hyttebygger. ”Peter tok til orde og sa til Jesus: Mester, det er godt at vi er her. Om du vil, skal jeg bygge tre hytter, en til deg, en til Moses og en til Elia…” Men Peters impulsive og rørende geskjeftighet får seg en trøkk. Lykkestunder skal ikke fryses fast i salig nytelse. Hvis Peter skulle regne opp ”stjernestundene i sitt liv”, ville helt sikkert opplevelsen på fjellet rage blant de høyeste. Men snart gikk veien ned fra fjellet, til møte med ondskapen og lidelsen. Kanskje har vi både som enkeltmennesker og som menighet stunder vi vil kalle for ”stjernestunder”. Gode opplevelser. De skal vi takke for og glede oss over. Og så skal disse opplevelsene gis oss ballast til å møte hverdagens utfordringer og vanskeligheter. De møtte Peter raskt da han var tilbake i dalen. Sterke møter med Kristus som vi kan få når vi feirer gudstjeneste, ved nattverdbordet, i vårt bønneliv, når vi bærer barn til dåpen eller hva det nå måtte være, skal styrke oss i vårt trosliv og gi oss den kraft som skal bære oss gjennom de tunge opplevelsene. For de kommer til oss alle. Vi kan ikke bli værende i lykkestundene. Men de skal fortelle oss at Gud vil være vår bolig, vårt ly og vårt vern, - uansett!

Både Matteus og Markus forteller at både Elia og Moses viste seg for dem på fjellet. Moses representerer Thoraen (dvs Loven). Elias representerer profetene (dvs: resten av GT). Sammen representerer de to hele fylden av Guds forberedende frelsesplan i Det gamle testamentet. Den planen som Gud der på fjellet åpenbarte profetisk, er det som nå skal fullbyrdes og fullendes. Og det er åpenbart grunnen til dette strategiske «samrådingsmøtet» som vi leser om. Markus sier riktignok ikke hva det var de tre snakker om. Men det sier Lukas når han beretter om dette møtet på fjellet. De snakket om Jesu død, som han skulle fullbyrde kort tid senere i Jerusalem, forteller Lukas. Det gir en spennende utfylling av møtet på fjellet og i søndagens navn «Jesu forklarelse». Under sitt jordliv ga Jesus avkall på den himmelske herlighetsskikkelsen sin og tok på seg en jordisk tjenerskikkelse. Jesus gikk mot kors og død, men av og til, slik som her på fjellet, lot han disiplene få se det egentlige himmelske utseendet sitt. «Jesus ble forvandlet for øynene på dem, og klærne hans ble så skinnende hvite at ingen som bleker klær her på jorden, kan få dem så hvite.»

Og dette er altså meningen med uttrykket «Jesu forklarelse». Jesus fremstår som den han her. Det ble et hellig øyeblikk og Peter skriver i søndagens lesetekst at vi *«var øyenvitner og så hans guddommelige storhet. For han fikk ære og herlighet av Gud, sin Far, den gang røsten lød over ham fra den høyeste herlighet: «Dette er min Sønn, den elskede, i ham har jeg min glede.» Vi hørte selv denne røsten fra himmelen da vi var sammen med ham på det hellige fjellet.»*

Og den gammeltestamentlige leseteksten taler om de hellige øyeblikk og de hellige steder. Til tider undrer jeg meg om vi i vår tid har noe vi vil kalle for hellig. Har vi noen møteplasser hvor Gud på en spesiell måte kommer oss nær og hvor Jesus åpenbarer seg for oss slik at stedet og øyeblikket blir hellig? Har vi mistet noe når det hellige blir det vanlige og alminnelige? Vi har en utenlandsk katolsk kvinne som ofte er tilstede i vår gudstjeneste. Jeg gripes av hennes respekt for hellighet ved møte av korset, ved nattverden og i syndsbekjennelsen. Det er noen møteplasser som bør få preg av det hellige, steder hvor Jesus på en spesiell måte åpenbarer seg for oss.

Nils-Tore Andersen, fhv generalsekretær